ACC ส่ง “เอซีซี แคนนาบิส” ผนึก 2 พันธมิตร รุกหนัก “กัญชง” ครอบคลุมต้นน้ำ-ปลายน้ำ
ACC ส่ง "เอซีซี แคนนาบิส" ผนึก 2 พันธมิตร เสริมแกร่งตลอดห่วงโซ่ธุรกิจกัญชง ร่วมกันพัฒนาอุตสาหกรรมแคนนาบิสไทย เพื่อก้าวสู่ศักยภาพการแข่งขันกับตลาดแคนนาบิสโลก โดยผลผลิตจะเริ่มเข้าสู่ตลาดปลายไตรมาส 2
ACC ส่ง "เอซีซี แคนนาบิส" ผนึก 2 พันธมิตร เสริมแกร่งตลอดห่วงโซ่ธุรกิจกัญชง ร่วมกันพัฒนาอุตสาหกรรมแคนนาบิสไทย เพื่อก้าวสู่ศักยภาพการแข่งขันกับตลาดแคนนาบิสโลก โดยผลผลิตจะเริ่มเข้าสู่ตลาดปลายไตรมาส 2
30 มี.ค. 2565

บริษัท เอซีซี แคนนาบิส จำกัด บริษัทย่อยในเครือ บริษัท แอดวานซ์ คอนเนคชั่น คอร์ปอเรชั่น จำกัด (มหาชน) หรือ ACC เปิดเผยว่า ร่วมกันลงนามบันทึกความเข้าใจ เพื่อพัฒนาก้าวสู่การเป็นพันธมิตรธุรกิจระยะยาวในอุตสาหกรรมกัญชงเชิงเภสัช กับ บริษัท สเปเชียลตี้ อินโนเวชั่น จำกัด และ Cannaki Inc. จากประเทศสหรัฐอเมริกา ถือเป็นอีกก้าวหนึ่งที่สำคัญ ที่เกิดพันธมิตรธุรกิจที่แข็งแกร่งตลอดห่วงโซ่คุณค่า ได้ร่วมกันพัฒนาอุตสาหกรรมแคนนาบิสไทย เพื่อก้าวสู่ศักยภาพการแข่งขันกับตลาดแคนนาบิสโลก
ทั้งนี้ เอซีซี แคนนาบิส ดำเนินธุรกิจต้นน้ำ ด้วยการทำวิจัยและพัฒนาร่วมกับมหาวิทยาลัยเกษตรศาสตร์ ร่วมวิจัยด้านการปรับปรุงพันธุ์ที่ปริมาณสาร Cannabidiol สูง  เพื่อขึ้นทะเบียนเมล็ดพันธุ์รับรองกับกรมวิชาการเกษตร  ลดการนำเข้าเมล็ดพันธุ์จากต่างประเทศ และวิจัยด้านเทคโนโลยีการขยายพันธุ์ที่ยังคงรักษาคุณภาพผลผลิตที่คงเส้นคงวา รวมถึงวิจัยระบบปลูกเชิงอุตสาหกรรม มาตรฐานเมดิคัลเกรด ต้นทุนต่ำ ซึ่งผลผลิตจะเริ่มเข้าสู่ตลาดภายในประเทศตั้งแต่ปลายไตรมาส 2/2565 นี้อย่างต่อเนื่อง
ส่วน สเปเชียลตี้ อินโนเวชั่น เป็นธุรกิจกลางน้ำผู้เชี่ยวชาญด้านเทคโนโลยีการสกัดและแปรรูปสารสำคัญจากกัญชงขั้นสูง ทั้งในรูปสารสกัด Crude oil, Full Spectrum, Broad Spectrum, และ Isolate CBD ตามลำดับ รวมทั้งการรับจ้างพัฒนาผลิตภัณฑ์ใหม่ (ODM) ,การรับจ้างผลิตสินค้าภายใต้แบรนด์ลูกค้า (OEM) และผลิตภัณฑ์ที่มีส่วนประกอบจากสารสกัด cannabidiol
ขณะที่ CANNAKI, Inc. USA เป็นธุรกิจปลายน้ำ ภายใต้แบรนด์ Cannaki เครื่องดื่มเพื่อสุขภาพ ที่มีส่วนประกอบของสาร cannabidiol ผู้เป็นเชี่ยวชาญในด้านการตลาด การขาย การสร้างแบรนด์ค้าปลีก มีฐานธุรกิจในประเทศสหรัฐอเมริกา แคนนาดา เม็กซิโก และยุโรป ขยายฐานธุรกิจสู่เอเชีย โดยเริ่มต้นจากประเทศไทย เป็นศูนย์กลางในการกระจายสู่ประเทศต่าง ๆ ในเอเชีย